Krahule

Krahule () sú obec na Slovensku v okrese Žiar nad Hronom v blízkosti Kremnice. Obec Krahule je jediná obec na Slovensku, kde žije viac ako 20 % obyvateľstva nemeckej národnosti.

Polohopis 
Horská obec sa nachádza v centrálnej časti Kremnických vrchov, asi 3 km severovýchodne od Kremnice. Vhodné podmienky na zimné i letné športy ju predurčujú byť významným športovým strediskom. Na pláňach nad Krahuľami bolo vybudované lyžiarske stredisko a v obci sa nachádza rekreačné stredisko „Stred Európy“ a hotel „Blaufus“. Pod Krahuľským vrchom začína bežecká trasa „Biela stopa (predtým SNP)“. Medzi Krahuľským vrchom () a Trnovníkom (Skala mieru; miestny nemecký názov Dornstein, ) je Peklo. Pár kilometrov od dediny je ubytovanie (zóna Dedičné).

Dejiny 
Obec vznikla počas nemeckej kolonizácie a prvá nepriama zmienka o nej je z roku 1331, kedy sa v listinách spomína mešťan Blaufuss, pravdepodobný zakladateľ obce. Obec sa po prvý raz spomína až v roku 14421443 a jej obyvatelia sa zaoberali pastierstvom a taktiež boli zamestnaní v kremnických baniach.

Cirkevne bola obec filiálkou Kremnických Baní (vtedajší názov Piargy), až do roku 1788, kedy tu bola postavená kaplnka a bola založená matrika. Samostatná fara pribudla v roku 1806, kedy bol tiež vysvätený kostol sv. Jána Nepomuckého.  Budova súčasnej školy pochádza z roku 1881, hoci inštitúcia vznikla rovnako v roku 1788. Časť obyvateľov ešte aj dnes obýva typické drevenice a obrába vysoko ležiace polia a lúky. Dobre sa tu darí čiernemu ovsu a „blaufusskému maku“, vyhľadávanému na Kremnickom trhu pre svoju kvalitu.

Krahule boli pred druhou svetovou vojnou čisto nemeckou obcou, 100 % obyvateľov sa hlásilo k nemeckej národnosti. Na začiatku 20. storočia mala obec asi 1 000 obyvateľov. Väčšina z nich musela obec po roku 1945 na základe Benešových dekrétov opustiť. V parlamentných voľbách nehlasoval v Krahuliach nikto, keďže Nemci nemali právo hlasovať.

Demografia

Národnostné zloženie obyvateľstva

Kultúra a zaujímavosti

Pamiatky 
 Rímskokatolícky kostol sv. Jána Nepomuckého, jednoloďová barokovo-klasicistická stavba s polygonálne ukončeným presbytériom a predstavanou vežou z roku 1806. Svätyňa je zaklenutá pruskou klenbou s lunetami, loď je zaklenutá valenou klenbou s lunetami. Fasády kostola sú hladké, veža je ukončená ihlancovou helmicou.  
 Súbor ľudových domov, zrubových či murovaných baníckych, viacpriestorové jednopodlažné stavby s typickou polovalbovou strechou.

Občianska vybavenosť 
Obec Krahule má kostol, cintorín, futbalové ihrisko, kravín, salaš s ovcami, 3 vleky, obchod (zmiešaný tovar), obecný úrad, požiarnu zbrojnicu, krčmu, 2 autobusové zástavky a poštovú schránku.

Doprava 
Do obce vedú cesty z Kremnice (odbočka z cesty II/578, vedúcej na Skalku) a z Kremnických Baní. Autobusovú dopravu zabezpečuje SAD Zvolen.

Referencie

Externé odkazy 
 Oficiálna stránka obce
 Najkrajší kraj- turistické atrakcie v obci

Iné projekty 

 
Obce okresu Žiar nad Hronom